open-index/open-wikipedia-markdown huggingface dataset:
Maksim Iglinski

**Maksim Iglinski** (, s. 18. huhtikuuta 1981 Astana) on kazakstanilainen maantiepyöräilijä.

Ollessaan vielä amatööri Iglinski voitti vuonna 2002 toisen etapin Kiinan ympäriajossa ja sijoittui kokonaiskilpailussa toiseksi. Vuosina 2002 ja 2004 hän voitti Dominikaanisessa tasavallassa ajetun Vuelta a la Independencia Nacional -etappikilpailun. Lisäksi hän voitti etapin Bulgarian (2003) ja Kreikan (2004) ympäriajoissa sekä saavutti vuonna 2004 hopeaa Aasian maantieajomestaruuskilpailussa.

Iglinski aloitti ammattilaisuransa Domina Vacanze -tallissa vuonna 2005, jolloin hän voitti GP Città di Camaiore -kilpailun sekä kuudennen etapin Saksan ympäriajossa. Seuraavana vuonna, edustaessaan Team Milramia, hän voitti Kazakstanin aika-ajomestaruuden.

Iglinski siirtyi Astana Teamiin 2007, jolloin hän voitti kotimaansa maantieajomestaruuden sekä kuudennen etapin Dauphiné Libéréssä. Vuonna 2008 hän voitti Tour de Romandien ensimmäisen etapin ja Sveitsin ympäriajon mäkikilpailun. Vuonna 2009 hän oli kolmas E3 Prijs Vlaanderen -kilpailussa. Vuonna 2010 hän voitti Monte Paschi Eroica -kilpailun ja oli Tirreno–Adriaticon kokonaiskilpailussa neljäs. Hän sijoittui lisäksi kahdeksanneksi sekä Milano–San Remossa että Flanderin ympäriajossa.

Iglinski voitti 2012 Liège–Bastogne–Liège -klassikon ohitettuaan irtiotossa olleen Vincenzo Nibalin runsas kilometri ennen maalia. MM-kilpailuissa 2013 hän oli maantieajossa kahdeksas. Samana syksynä hän voitti Tour of Almaty -kilpailun.

Iglinski jäi kiinni EPO-hormonin käytöstä 1. elokuuta 2014 otetussa dopingtestissä. Hän sai syyskuulle 2016 kestäneen kilpailukiellon, eikä jatkanut aktiiviuraansa sen jälkeen.

## Lähteet
*Maksim Iglinski trap-friis.dk-tietokannassa 
*Maksim Iglinski cyclingarchives.com-tietokannassa 
### Viitteet
Bernard Rimland

**Bernard Rimland** (15. marraskuuta 1928 – 21. marraskuuta 2006) oli yhdysvaltalainen psykologian tohtori,  Amerikan autismiseuran (ASA) perustaja ja Autism Research Institute -järjestön toiminnanjohtaja. Rimlandista tuli maailmankuulu, kun hän kehitti teorian autismin biologisesta pohjasta. Rimland tunnetaan myös elinikäisestä omistautumisesta ravinnon ja autismin välisen yhteyden selvittämiseen. 

Rimland valmistui tohtoriksi Pennsylvanian osavaltionyliopistosta vuonna 1954 väitöskirjalla, jonka aiheena oli ihmisten psykologinen testaaminen. Rimlandille syntyi muutaman vuoden kuluttua autistinen poika, Mark, josta tuli aikuisena kuvataiteilija. 

Pojan autismi sai Rimlandin käymään läpi kaikki siihen mennessä julkaistut autismista kirjoitetut tieteelliset julkaisut sekä kehittämään teorian autismin biologisesta pohjasta. Rimland julkaisi vuonna 1964 kirjan *Infantile Autism: The Syndrome and Its Implication for a Neural Theory of Behavior*, jossa hän päätyi hylkäämään psykoanalyyttiseen ajatteluun perustuvat teoriat  autismin synnystä. Rimland oli vakuuttunut siitä, että autismi johtuu synnynnäisestä neurobiologisesta poikkeavuudesta. 

Kirjan saama suosio johti siihen, että Rimland perusti vuonna 1965 Amerikan autismiseuran (Autism Society of America) ja vuonna 1967 Autism Research Institute -järjestön, joka kerää ja jakaa varoja autismitutkimukseen sekä harjoittaa autismiin liittyvää tiedotustoimintaa. Rimland työskenteli Kalifornian San Diegossa päämajaa pitävän järjestön toiminnanjohtajana kuolemaansa asti. Rimland kuoli 78-vuotiaana eturauhassyöpään liittyviin komplikaatioihin.

## Lähteet
DeSagana Diop

**DeSagana N'gagne Diop** (s. 30. tammikuuta 1982) on koripalloilija. Hän syntyi Dakarissa, Senegalissa, mutta on luonut ammattilaisuransa Yhdysvalloissa. 

Diop sai NBA-varauksensa vuonna 2001. Hän edustaa Charlotte Bobcatsia, johon hän siirtyi kesken kauden 2008–2009. Hänen aiempia seurojaan ovat olleet Cleveland Cavaliers, Dallas Mavericks ja New Jersey Nets.

Diop on 213-senttinen ja pelipaikaltaan sentteri. 

## Lähteet
* nba.com: DeSagana Diop
Scotiabank Centre

**Scotiabank Centre** (aiemmin nimeltään **Halifax Metro Centre**) on vuonna 1978 valmistunut jäähalli Halifaxissa, Nova Scotiassa, Kanadassa. Se toimi vuoden 2008 jääkiekon maailmanmestaruuskilpailujen toisena areenana.

## Tunnettuja esiintyjiä

## Aiheesta muualla
* Kotisivut 
* Halifax Mooseheadsin kotisivut
* Arena review
Paula Zahn

**Paula Ann Zahn** (s. 24. helmikuuta 1956) on yhdysvaltalainen uutisankkuri. Hän tuli tunnetuksi työstään *Good Morning Americassa*, mutta hän on myöhemmin saavuttanut mainetta myös omilla ohjelmillaan.

Zahnilla on myös muita aktiviteetteja; hän on esiintynyt sellistinä ja istunut Multiple Myeloma Research Foundationin lautakunnan kunniajäsenenä. Nuoruudessaan hän osallistui kauneuskilpailuihin ja ylsi muun muassa Miss Teenage America Pageant -finaaliin 1973. 

Zahn oli kahden vuosikymmenen ajan naimisissa miehensä Richard Cohenin kanssa, kunnes erosi vuonna 2007. Hänellä on kolme lasta. Hän on saanut useita Emmy-palkintoja.
Michael Albasini

**Michael Albasini** (s. 29. joulukuuta 1980 Mendrisio, Ticino, Sveitsi) on sveitsiläinen maantiepyöräilijä, joka kilpaili ammattilaisena vuosina 2003–2020.

## Saavutuksia

;2002
:Alle 23-v. EM-kilpailut, Bergamo, maantieajon kultaa
;2004
:Züri-Metzgete, viides
;2005
:Sveitsin ympäriajo, 5. etapin ja sprinttikilpailun voitto
;2006
:Sveitsin ympäriajo, mäki- ja sprinttikilpailun voitto
:GP de Fourmies, kolmas
;2007
:Circuit de la Sarthe, 4. etapin voitto
:Ranskan ympäriajo, 10. etapilla kolmas
;2008
:Luxemburgin ympäriajo, kokonaiskilpailussa toinen, 3. etapin voitto
:GP Miguel Indurain, toinen
:Välimeren ajo, kokonaiskilpailussa kolmas
;2009
:Baskimaan ympäriajo, 4. etapin voitto 
:Sveitsin ympäriajo, 5. etapin voitto
:Itävallan ympäriajo, kokonaiskilpailun ja etapin 2 voitto
;2010
:Britannian ympäriajo, kokonaiskilpailun ja 3. etapin voitto
;2011
:Baskimaan ympäriajo, mäkikirikilpailun voitto
:Bayern-Rundfahrt, kokonaiskilpailussa kolmas, 3. etapin voitto
:GP Kanton Aargau, voitto
:Espanjan ympäriajo, 13. etapin voitto
;2012
:Katalonian ympäriajo, kokonaiskilpailun, 1. ja 2. etapin voitto
:La Flèche Wallonne, toinen
:Sveitsin ympäriajo, 8. etapin voitto
;2013
:Pariisi–Nizza, 4. etapin voitto
:GP Kanton Aargau, voitto
:Ranskan ympäriajo, 14. etapilla toinen
;2014
:Tour de Romandie, 1., 2. ja 4. etapin voitto
:Tre Valli Varesine, voitto
:Lombardian ympäriajo, kuudes
;2015
:La Flèche Wallonne, kolmas
:Tour de Romandie, 2. ja 3. etapin voitto
:GP Kanton Aargau, toinen
;2016
:Liège–Bastogne–Liège, toinen
:Tour de Romandie, pistekilpailun ja 5. etapin voitto
;2017
:Baskimaan ympäriajo, 2. etapin voitto
:Amstel Gold Race, kolmas
:La Flèche Wallonne, viides
:Liège–Bastogne–Liège, seitsemäs
:Tour de Romandie, 1. etapin voitto
:Coppa Agostoni - Giro delle Brianze, voitto
:MM-kilpailut, maantieajossa seitsemäs
;2018
:Tour des Fjords, kokonais- ja pistekilpailun sekä 2. etapin voitto

## Lähteet
*Michael Albasini Trap-Friis -tietokannassa 
*Michael Albasini Cycling Archives -tietokannassa 
*Pro Cycling Stats -tietokannassa
Anette Sagen

**Anette Sagen** (s. 10. tammikuuta 1985) on norjalainen entinen mäkihyppääjä.

Sagen voitti naisten Continental cupin kokonaiskilpailun viitenä ensimmäisenä kautena vuosina 2004–2009. Kaudella 2009–2010 hän sijoittui kolmanneksi. Osakilpailuvoittoja hän saavutti 46 kappaletta ja palkintokorokesijoja yhteensä 90. Ainoan maailmancupin osakilpailuvoittonsa hän saavutti Schonachissa tammikuussa 2013. Lisäksi hän sijoittui kerran toiseksi ja viisi kertaa kolmanneksi.

Ensimmäisessä naisten mäkihypyn maailmanmestaruuskilpailussa Liberecissä 2009 Sagen saavutti pronssia. Val di Fiemmessä 2013 hän oli seitsemäs.

Sagenin pituusennätys on Norjan Vikersundin lentomäessä hypätty 174,5 metriä. Naisista häntä pidemmälle on hypännyt vain itävaltalainen Daniela Iraschko.

Anettea kannusti hyppäämään hänen isänsä Ole, entinen mäkihyppääjä. Anette alkoi hypätä mäkeä ennen kuin täytti 10 vuotta. Hän pitää lukemisesta ja kirjoittaa artikkeleita paikalliseen sanomalehteen. Hän opiskeli 5 vuotta musiikkikoulussa. Hän pelaa myös golfia ja jalkapalloa.

Sagen lopetti uransa kauden 2014–2015 päätteeksi.

## Lähteet
*

### Viitteet

## Aiheesta muualla

* Anette Sagen ladiesskijumping.com -sivustolla
Santtu Malm

**Santtu Malm** (s. 18. syyskuuta 1990) on suomalainen jalkapallomaalivahti. Hän on pelannut yhden Veikkausliiga-ottelun kaudella 2008 FC KooTeePeen joukkueessa. Malm on kuulunut Suomen alle 18-vuotiaiden maajoukkuerinkiin. Hän on pituudeltaan 181&nbsp;cm ja painaa 79&nbsp;kg.

Malm on FC KooTeePeen kasvatti ja kuului edustusjoukkueen kokoonpanoon varamaalivahtina kausina 2007–2008 liigassa ja kaudella 2009 Ykkösessä. Kaudella 2010 hän pelasi lainassa Kolmosessa KTP:n joukkueessa ja siirtyi kaudella 2011 KTP:n kokoonpanoon Kakkoseen.

## Lähteet
Linna Golf

**Linna Golf** on Vanajanlinna Golf & Country Clubille kuuluva golfkenttä Hakumäessä Hämeenlinnassa.

Linna Golf avautui 1. elokuuta 2005, ja sen on suunnitellut Tim Lobb. Se on Suomen ainoa European Tour -tason kenttä, ja sillä on pelattu useita arvokilpailuita, mm. Challenge Tourin osakilpailu SK Challenge 2009 ja Amatööri-golfin EM-kisat 2010. Kenttä sijaitsee Vanajanlinnan yhteydessä.

Kenttä on rakennettu Suomelle tyypilliseen metsämaisemaan, ja sen tunnusmerkkinä on taitavasti muotoiltujen väylien lisäksi haastavat bunkkerit ja nopeat greenit. Kentän par-luku on 72. Takatiiltä kenttä on 6&nbsp;624 metriä pitkä, ”klubitiiltä” eli keltaisilta 5&nbsp;965 metriä, sinisiltä 5&nbsp;663 metriä, sekä punaisilta 4&nbsp;959 metriä.

Arvokilpailuissa väylät 9 & 18 vaihtavat paikkaa keskenään, jolloin normaali väylä 18 pelataan kilpailuissa ulosmenon viimeisenä, ja normaali väylä 9 näin ollen kierroksen viimeisenä. Kentän 15 väylä (par 5) rakennettiin Golf World -lehden suunnittelukilpailun tuloksena, jonka voitti eteläafrikkalainen David Sampson.

Linna Golf on yksi kuudesta Hämeenlinnan alueen ”Tiilaakson” golfkentästä. Muita kenttiä ovat Hattula Golf, Tawast Golf, Lepaa Golf sekä Aulangon Golfklubin kaksi kenttää, 9-reikäinen Hugo ja 18-reikäinen Eversti.

## Katso myös
Vanajanlinna

## Lähteet
* Yrityksen sivusto 

### Viitteet

## Aiheesta muualla
* Virtuaalinen väyläopas
Bernadette Peters

**Bernadette Peters** (s. 28. helmikuuta 1948 New York, Yhdysvallat) on yhdysvaltalainen näyttelijä ja laulaja. Peters on näytellyt muun muassa Clint Eastwoodin kanssa elokuvassa *[[Pink Cadillac]]* ja Steve Martinin kanssa elokuvassa *[[Superhulttio]]*.

## Yksityiselämä

Peters avioitui Michael Wittenbergin kanssa 20. heinäkuuta 1996. Wittenberg kuoli 43-vuotiaana 26. syyskuuta 2005 helikopterionnettomuudessa liikematkalla Montenegrossa.

## Filmografia

*Ace Eli and Rodger of the Skies (1973)
*Luunmurskaajat (1974)
*Pähkähullujen paratiisi (1976)
*W. C. Fields and Me (1976)
*Vigilante Force (1976)
*Superhulttio (1979)
*Tulips (1981)
*Pennejä taivaasta (1981)
*Ruostumatonta rakkautta (1981)
*Annie (1982)
*New Yorkin orjat (1989)
*Pink Cadillac (1989)
*David Rothenberg (1989)
*Siunattu ahneus (1990)
*Alice (1990)
*Rakkauden sävel (1991)
*Runs in the Family (2003)
*Wine and kisses (2009)

### Televisiosarjoja

*The Carol Burnett Show (1969–1991)
*George M! (1970)
*Once Upon a Mattress (1972)
*Maude (1975)
*Perhe on pahin (1975)
*All's Fair (1976–1977)
*Sheriffi McCloud (1976)
*The Muppet Show (1977)
*The Islander (1978)
*The Martin Chronicles (1980)
*Saturday Night Live (1981)
*Faerie Tale Theatre (jaksossa "Sleeping Beauty", 1983)
*Sunday in the Park with George (1986)
*Into the Woods (1991)
*The Last Mile (1992)
*The Larry Sanders Show ("Montana") (1994)
*The Odyssey (1997)
*The Closer (1998)
*Tähdet kertovat (2000)
*Frasier ("Sliding Frasiers") (2001)
*Ally McBeal (2001)
*Will & Grace ("Whatever Happened to Baby Gin?") (2006)
*Boston Legal ("Guantanamo by the Bay") (2007)

### Televisioelokuvia

*Kadotettu paratiisi (1974)
*David (1988)
*Fall from Grace (1990)
*The Last Best Year (1990)
*Cinderella (1997)
*What the Deaf Man Heard (1997)
*Holiday in Your Heart (1997)
*Bobbie's Girl (2002)
*Prince Charming (2003)
Henry Koster

**Hermann Kosterlitz** eli **Henry Koster** (1. toukokuuta 1905 – 21. syyskuuta 1988) oli saksalainen elokuvaohjaaja. Hän pakeni juutalaisena Natsi-Saksasta ensin Ranskaan, sitten Unkariin; myöhemmin hän sai töitä Yhdysvalloista Hollywoodissa.

Kosterin töiden joukossa ovat *[[Piispan vaimo]]* (1947), *Ystäväni Harvey* (1950), *Neitsytkuningatar* (1955) ja *Laulava nunna* (1966).

Kosterilla on tähti Hollywood Walk of Famessa. Hän oli uransa aikana ehdolla niin Oscarin kuin Berliinin Kultaisen karhunkin saajaksi. Hän kuoli maksaleikkauksen jälkeen Kaliforniassa 1988. 

## Aiheesta muualla
*  

## Lähteet
American Physical Society

**American Physical Society** (lyh. **APS**) on yhdysvaltalainen fysiikan alan järjestö. APS toimii asiantuntijana fysiikan alalla ja julkaisee monia fysiikan alaan liittyviä lehtiä, joista merkittävimmät ovat Physical Review ja Physical Review Letters. Järjestö perustettiin 20. toukokuuta 1899 Columbian yliopistossa New Yorkissa. Nykyään APS on toiseksi suurin fyysikoiden järjestö heti Saksan fyysikkoseuran Deutsche Physikalische Gesellschaftin jälkeen. Vuonna 2008 APS:n jäsenmäärä oli noin 46 000.

American Physical Society jakaa vuosittain useita kymmeniä palkintoja ja mitaleita eri aloilla ansioituneille fyysikoille.

## Lähteet

## Aiheesta muualla
* APS:n kotisivut
Salk Institute for Biological Studies

**Salk Institute for Biological Studies** on biologisiin tieteisiin keskittynyt tutkimuslaitos La Jollassa, Kaliforniassa, Yhdysvalloissa.

Tutkimuslaitoksen perusti Jonas Salk 1960-luvun alussa. Sen on suunnitellut Louis Kahn.

Tutkimuslaitoksen keskeisiä tutkimusalueita ovat molekyylibiologia ja perinnöllisyystiede, neurotiede sekä kasvitiede. Sen tutkimusaiheita ovat muun muassa syöpä, AIDS ja Alzheimerin tauti.

## Aiheesta muualla

*Salk Institute
This Is My Truth Tell Me Yours

**This Is My Truth Tell Me Yours** on walesiläisen Manic Street Preachers -yhtyeen viides studioalbumi. 
Levy julkaistiin elokuussa 1998 ja se meni suoraan muun muassa Britannian ja Suomen albumilistojen ykköseksi. 

This Is My Truth Tell Me Yours oli yhtyeen ensimmäinen albumi, jonka kaikki kappaleet olivat Nicky Wiren sanoittamia. Laulujen sävellyksistä vastasivat puolestaan James Dean Bradfield ja Sean Moore. Albumin ensimmäinen single If You Tolerate This Your Children Will Be Next meni suoraan Britannian singlelistan ykköseksi. 

## Kappaleet
#"The Everlasting" – 6.09 (single)
#"If You Tolerate This Your Children Will Be Next" – 4.50 (single)
#"You Stole the Sun from My Heart" – 4.20 (single)
#"Ready for Drowning" – 4.31
#"Tsunami" – 3.50 (single)
#"My Little Empire" – 4.09
#"I'm Not Working" – 5.51
#"You're Tender and You're Tired" – 4.37
#"Born a Girl" – 4.12
#"Be Natural" – 5.12
#"Black Dog on My Shoulder" – 4.48
#"Nobody Loved You" – 4.44
#"S.Y.M.M." – 5.57

## Muusikot
*James Dean Bradfield – laulu (1–13), sähkökitara (1, 3–6, 8–13), akustinen kitara (1, 2, 4–6, 8, 11), 12-kielinen kitara (2, 10, 12), sitar (5, 7), omnichord (4, 5), melody horn (10)
*Sean Moore – rummut, ohjelmointi (1, 3, 5)
*Nicky Wire – basso, akustinen basso (6, 11), laulu (6)

### Vierailijat
*Nick Nasmyth – Wurlitzer-piano (1–4, 7, 13), Hammond-urut (4, 10), mellotron (8, 13), koskettimet (5, 7), piano (8), Vox Continental – urut (11), harmonikka (9), yang-ching (7)
*Martin Ditchum – lyömäsoittimet (1, 3–5, 7, 8, 11)
*Andy Duncan – lyömäsoittimet (2, 6, 10, 12)
*Craig Pruess – sitar (5), tampura (5)
*Ken Barry – vihellys (8)
*Sally Herbert – jousisovitukset (1, 5, 11), viulu (1, 5, 11)
*Gini Ball, Anne Stephenson – viulu (1, 11)
*Jos Pook, Claire Orsler – alttoviulu (1, 5, 11)
*Dinah Beamish – sello (1, 6)
*Fenella Barton, Nell Catchpole, Sue Dench, Margaret Roseberry, Sonia Slany, Jules Singleton, Ann Wood - lisäjouset (11)

## Lähteet
* 
* Levyn kansivihko
Kazuya Kamenashi

**Kazuya Kamenashi** (, s. 23. helmikuuta 1986 Tokio, Japani) on japanilainen laulaja sekä näyttelijä. Hän on KAT-TUN-yhtyeen jäsen ja kuuluu Johnny’s jimusho -kykytoimiston listoille.

## Elämä
Kamenashin perheeseen kuuluu Kazuyan lisäksi kaksi vanhempaa veljeä sekä yksi nuorempi. Hänen vanhempansa lähettivät hakemuksen Johnny’s jimushoon, johon hänet hyväksyttiin 12-vuotiaana. Kamenashi oli tuohon aikaan samassa haastatteluryhmässä Jin Akanishin ja Yūichi Nakamarun kanssa, jotka ovat tällä hetkellä myös KAT-TUNin jäseniä.

## Diskografia
*KAT-TUN
*Shūji to Akira

## Filmografia
**Elokuvat**
* (2009) Gokusen The Movie – Ryū Odagiri
* (2012) Eiga Yōkainingen Bem – Bem
* (2013) Ore ore – Hitoshi Nagano
* (2014) Vancouver no asahi – Roy Naganishi
* (2015) Joker Game – Jirō Katō

**TV-sarjat**

* (1999, TBS) 3-nen B-gumi Kinpachi-sensei (5. kausi) – Akihiko Fukagawa
* (2005, NTV) Gokusen (2. kausi) – Ryū Odagiri
* (2005, NTV) Kindaichi shōnen no jikenbo (televisiosarja) – Hajime Kindaichi
* (2005, NTV) Nobuta. o produce – Shūji Kiritani
* (2006, Fuji TV) Sapuri – Yūya Ishida
* (2006, NTV) Yūki – Yūki
* (2006, NTV) Kuitan special: ”Hong Kong o zenbu tabechau zo!” -hen – Hiroto Kanzaki
* (2006, NTV) Tatta hitotsu no koi – Hiroto Kanzaki
* (2007, TBS) Tokkyū Tanaka 3-gō – Tōru Shibahara (cameorooli)
* (2008, NTV) 1 pound no fukuin – Kōsaku Hatanaka
* (2009, NTV) Kami no shizuku – Shizuku Kanzaki
* (2009, TBS) Mr. Brain – Masakazu Wakui
* (2010, TBS) Yamatonadeshiko shichihenge – Kyōhei Kōno
* (2011, NTV) Yōkainingen Bem – Bem
* (2012, TBS) Dragon seinendan – arvoituksellinen johtaja
* (2013, NTV) Tōkyō bandwagon – shitamachi daikazoku -monogatari – Ao Hotta
* (2015, TV Asahi) Second Love – pääosa

**Teatteri**

* (1.12.2001 – 27.1.2002) Show-geki Shock
* (4.–28.6.2002) Show-geki Shock
* (8.1.–25.2.2003) Shock Is Real Shock
* (8.–31.1.2004) Dream Boy
* (30.4.–5.7.2004) Dream Boy (KAT-TUN & Kanjani ∞ -hen)
* (8.–23.5.2004) Dream Boy (Takkī-hen)
* (27.4.–15.5.2005) Hey! Say! Dream Boy
* (3.–29.1.2006) KAT-TUN vs Kanjani ∞ musical Dream Boys
* (2007–2012) Dream Boys
Ojos del Salado

**Ojos del Salado** on tulivuori Chilen ja Argentiinan rajalla Andien vuoristossa. Se sijaitsee noin 600 kilometriä pohjoiseen Aconcaguasta, joka on läntisen pallonpuoliskon korkein vuori. Ojos del Saladolla on kaksi huippua ja valtakunnanraja kulkee molempien kautta, mutta koska toiselle kiivetään yleensä Chilestä, toiselle Argentiinasta, niihin viitataan kiipeilymaan mukaan. Chilen puolella oleva huippu on noin metrin verran korkeampi.

Vuori on viimeksi purkautunut 1 000–1 500 vuotta sitten; purkaus tuotti laavavirtoja ja noin tusinan verran pieniä kraattereita. Vuonna 1993 vuoren sanotaan päästäneen tuhkaa, mutta havaintoa ei ole voitu varmistaa.

Mikäli tulivuori on purkautunut kerran 10 000 vuodessa, määritellään se aktiiviseksi. Näin ollen Ojos del Salado on korkein aktiivinen tulivuori maapallolla. Havaijin Mauna Loa on puolestaan tilavuudeltaan suurin aktiivinen tulivuori maapallolla.

## Katso myös
*Luettelo suurimmista prominensseista
*Luettelo maiden korkeimmista kohdista

## Lähteet
Ilmakemia

**Ilmakemia** on ilmakehätieteisiin kuuluva luonnontieteiden ala, joka tutkii ilman reaktiivisia yhdisteitä kemiallisia prosesseja ja lähteitä ilmakehässä. Ilmakemia koskettaa monia muita tieteenaloja kuten kemiaa, meteorologiaa, fysiikkaa ja biologiaa.

Ilmakehän kemiallinen rakenne ja sen muutokset ovat tärkeitä, koska se vaikuttaa elollisen luonnon selviämiseen maapallolla. Esimerkkejä ilmakemian tutkimista ongelmista ovat happamoituminen, otsonikato, ilmansaasteet ja ilmaston lämpenemiseen liittyvät tekijät.

Monet ilmakemian keskeisistä teorioista on kehitetty vasta 1970- ja 1980-luvuilla. Esimerkki tällaisesta on otsonikato, jonka löytyminen Etelämantereelta 1985 vaati uusia teorioita sen kemian selittämiseksi.

## Katso myös
* typen kierto luonnossa
* hapen kiertokulku
* hiilen kiertokulku
* rikin kiertokulku

## Lähteet

## Aiheesta muualla
* 
* 
* 
* 
*
Clément Lhotellerie

**Clément Lhotellerie** (s. 9. maaliskuuta 1986 Charleville-Mézières) on ranskalainen maantiepyöräilijä, ajajatyypiltään mäkiajaja.

Lhotellerie on kilpaillut myös maastopyöräilyssä ja cyclocrossissa. Hän on saavuttanut cyclocrossissa junioreiden MM-pronssia vuonna 2004, Ranskan juniorimestaruuden 2003 ja 2004, Ranskan alle 23-vuotiaiden mestaruuden 2006 ja yleisen sarjan Ranskan-mestaruuden 2015.

Lhotellerie aloitti ammattilaisuransa Skil-Shimano-tallissa 2007, jolloin hän voitti 3-Länder Tourin mäkikilpailun, sijoittui kokonaiskilpailussa yhdenneksitoista ja 5. etapilla toiseksi. Tour du Limousin -ajossa hän voitti nuorten kilpailun ja sijoittui kokonaiskilpailussa neljänneksi.

Vuonna 2008 Lhotellerie sijoittui Pariisi–Nizza-ajossa kolmannella etapilla toiseksi hävittyään Kjell Carlströmille kirikamppailussa. Kaksikko (Lhotellerie, Carlström) oli lähtenyt Bradley McGeen kanssa pääjoukosta irti jo aivan alkuvaiheissa. Hän voitti myös mäkikilpailun. Samana vuonna hän sijoittui Andalucían ympäriajon kokonaiskilpailun toiseksi oltuaan toinen myös ensimmäisellä etapilla.

Lhotellerie edusti vuonna 2009 Vacansoleil-tallia. Hänen sopimuksensa kuitenkin purettiin heinäkuun alussa hänen jäätyään dopingtestissä kiinni metyyliheksamiini-nimisen aineen käytöstä. Hän edusti Roubaix-Lille Métropole -joukkuetta vuonna 2010, La Royale Pedale Saint Martin -tallia 2011, Colba - Superano Ham -joukkuetta 2012–2013 ja Team Peltrax - C.S.Dammarie-lés-Lys -tallia 2014–2015.

## Saavutukset

;2007 - Skil-Shimano
:3-Länder Tour, mäkikilpailun voitto, kokonaiskilpailun yhdestoista
:Niedersachsen Rundfahrt, 9. sija
:Tour du Limousin, nuorten kilpailun voitto, neljäs kokonaiskilpailussa
;2008 - Skil-Shimano
:Pariisi–Nizza-ajo, 3. etapin toinen, mäkikilpailun voitto
:Andalucían ympäriajo, kokonaiskilpailun toinen
:Dunkerquen neljän päivän ajo, kokonaiskilpailun toinen
;2012 - Colba - Superano Ham
:Flèche Ardennaise, voitto

## Lähteet
* Clément Lhotellerie trap-friis.dk-tietokannassa 
* Clément Lhotellerie cyclingarchives.com-tietokannassa 
### Viitteet
Jiří Magál

**Jiři Magál** (s. 11. huhtikuuta 1977) on tšekkiläinen uransa lopettanut maastohiihtäjä.

Magálin uran paras arvokisasijoitus on viestistä saavutettu pronssi Vancouverin olympialaisista 2010. Hänen uransa paras henkilökohtainen arvokisasijoitus on 50 km:n vapaan yhteislähdön kahdeksas sija Torinon olympialaisista 2006.

Maailmancupissa Magál on kilpaillut kaudesta 1997–1998 lähtien. Hänen paras henkilökohtainen maailmancupin osakilpailusijoituksensa on 15 kilometrin kilpailun viides sija Kuusamossa 27. marraskuuta 2005. Hän on ollut kuitenkin mukana Tšekin kolmanneksi sijoittuneessa viestijoukkueessa sekä Jällivaarassa 2006, Falunissa 2008 että La Clusaz'ssa 2013.

## Lähteet
* Jiří Magál FIS:n tietokannassa
Neville Brand

**Neville Brand** (13. elokuuta 1920 – 16. huhtikuuta 1992) oli yhdysvaltalainen näyttelijä. Hän esiintyi Al Caponena televisiosarjassa *The Untouchables* (1959–1963). 

Brand esiintyi myös elokuvissa, joiden joukossa olivat *Kuollut saapuessaan* (1950) ja *[[Love Me Tender]]* (1956). Hän oli ehdolla Baftan saajaksi. 

Brand syntyi Griswoldissa, Iowassa, ja kuoli 71-vuotiaana keuhkoahtaumatautiin Sacramentossa, Kaliforniassa. Hän oli monilla kunnianosoituksilla palkittu toisen maailmansodan veteraani.

## Aiheesta muualla
*
Douglas Reeman

**Douglas Edward Reeman** (15. lokakuuta 1924 – 23. tammikuuta 2017) oli brittiläinen kirjailija.

Reeman erikoistui historiallisiin romaaneihin, joista useat sijoittuivat toiseen maailmansotaan. Salanimellä **Alexander Kent** hän julkaisi myös Napoléon Bonaparten aikaan sijoittuvia *Richard Bolitho* -romaaneja.

Reeman palveli itse kuninkaallisessa laivastossa toisessa maailmansodassa ja Korean sodassa.

## Lähteet
Excalibur Hotel and Casino

**Excalibur Hotel and Casino** on Las Vegas Stripin varrella Nevadassa sijaitseva hotelli ja kasino. Se perustettiin vuonna 1990. Hotellin omistaa MGM Resorts International. Hotellissa on 4&nbsp;008 huonetta, ja hotellialueen yhteispinta-ala on 9&nbsp;290 m². Hotellin teema on Kuningas Arthur. Hotelli muistuttaa ulkonäöltään linnaa. Hotelli Excalibur oli avautuessaan maailman suurin hotelli. Vuonna 2005 MGM Mirage osti Excaliburin ja muita hotelleja Mandalay Resort Groupilta.

## Aiheesta muualla
* Excalibur Hotel and Casinon Websivut
Michelozzo

**Michelozzo di Bartolomeo Michelozzi** (1396 – 1472) oli italialainen renessanssin ajan arkkitehti ja kuvanveistäjä. Hän suunnitteli muun muassa Firenzen Palazzo Medici Riccardin.

Lisäksi Michelozzo työskenteli yhdessä Donatellon kanssa vastapaavi Johannes XXIII:n haudan parissa. 

## Lähteet

## Aiheesta muualla
Noora Lainesalo

**Noora Lainesalo** (o.s. **Linnarinne**, 28. lokakuuta 1985 Iitti) on suomalainen ammattilaislentopalloilija, joka pelasi kaudet 2010–2013 HPK:ssa. Kaudet 2007–2010 hän pelasi Saksassa.

## Ura
### Seuraura
Lainesalo aloitti lentopallouransa seitsemänvuotiaana Kausalan Yrityksen junioreissa. Pian hänen poikkeuksellinen lahjakkuutensa huomattiin ja hänet nostettiin naisten edustusjoukkueeseen seurassa. Edustusjoukkue pelasi tuolloin Suomen kolmanneksi korkeimmalla sarjatasolla. Lainesalo otti joukkueessaan ykköspassarin paikan ja pelasi nuoresta iästään huolimatta hyvin. Seuraavalle kaudelle hän teki sopimuksen 1-sarjaan LP Kangasalan kanssa.

Kauden 2001–2002 Lainesalo pelasi LP Kangasalassa ykkössarjaa, jonka jälkeen hän teki sopimuksen hallitsevan suomenmestarin Vanajan Racing Clubin kanssa. Joukkue voitti jälleen suomenmestaruuden sekä Suomen cupin hopeaa. Lainesalo valittiin kaudella liigan vuoden tulokkaaksi.

Seuraavalla kaudella Lainesalo jatkoi Racing Clubissa. Joukkue eteni jälleen finaaleihin ja sai hopeaa. Lainesalo jatkoi Hämeenlinnassa ja joukkue palasi seuraavalla kaudella jälleen suomenmestariksi. Lisäksi Vanajan RC voitti Suomen cupin. Myös kaudella 2005–2006 Lainesalo juhli suomenmestaruutta ja Suomen cupin voittoa Racing Clubin väreissä. Kaudella 2006–2007 joukkue voitti kolmannen peräkkäisen suomenmestaruutensa ja Lainesalo valittiin liigan All-Stars -seitsikkoon.

Kaudet 2007–2009 Lainesalo pelasi Saksassa Leverkusenissa. Lainesalon ensimmäinen kausi ulkomailla sujui hyvin, ja hänen joukkueensa lopullinen sijoitus oli kuudes. Kauden 2009–2010 Lainesalo pelasi Saksassa Wiesbadenissa. Kauden jälkeen Lainesalo palasi Suomeen HPK:hon.

### Maajoukkueura
Lainesalo pelasi Suomen A-maajoukkueessa ensimmäisen ottelunsa 17-vuotiaana vuonna 2003 Ranskan A-maajoukkuetta vastaan. Hän on pelannut 51 maaottelua vuosina 2003–2010.

## Saavutukset
* Vuoden tulokas SM-liigassa 2003
* All-Stars passari SM-liigassa 2007

**Joukkueessa:**
* Suomenmestaruus 2003, 2005, 2006, 2007
* SM-hopeaa 2004
* Suomen cupin voitto 2005, 2006
* Suomen cupin hopea 2003

## Joukkueet
*2000–01 Kausalan Yritys (2-sarja)
*2001–02 LP Kangasala (1-sarja)
*2002–03 Tarmo-Volley (nyk. Vanajan RC)
*2003–04 Tarmo Volley (nyk. Vanajan RC)
*2004–05 Vanajan RC
*2005–06 Vanajan RC
*2006–07 Vanajan RC
*2007–08 Bayer Leverkusen, Saksa
*2008–09 Bayer Leverkusen, Saksa
*2009–10 1. VC Wiesbaden, Saksa
*2010–11 HPK Naiset
*2011–12 HPK Naiset
*2012–13 HPK Naiset

## Lähteet
Marina Logvinenko

**Marina Logvinenko** (, o.s. **Dobrantšova**, s. 1. syyskuuta 1961 Šahty) on entinen venäläinen ja neuvostoliittolainen pistooliampuja, maailmanmestari ja olympiavoittaja.

Marina Logvinenko on saavuttanut olympiatasolla yhteensä viisi mitalia. Kirkaimmat, kaksi mitalia hän saavutti voittamalla 10 m ilmapistoolin ja 25 m urheilupistoolin olympiakultaa Barcelonassa 1992. Hän onkin ainoa kaksi kultamitalia samoissa olympiakisoissa voittanut naisampuja. Neljää vuotta aikaisemmin Soulissa hän saavutti pronssia 10 m ilmapistoolissa, tuolloin vielä nimellä Marina Dobrantšova. Atlantassa 1996 Logvinenko sijoittui 10 m ilmapistoolissa hopealle, häviten maannaiselleen Olga Klotšnevalle vain 1,6 pistettä, ja 25 m urheilupistoolissa pronssille, jääden 0,5 pistettä hopeasta. Vuonna 2000 Sydneyssä hän ampui vielä urheilupistoolilla 9:nneksi.

MM-kilpailuissa Logvinenko on saavuttanut 19 mitalia, joista 15 on maailmanmestaruuksia. Moskovassa 1990 hän oli lähellä voittaa kaikki neljä naisten pistoolin maailmanmestaruutta, mutta 10 m ilmapistoolin henkilökohtaisesta kilpailusta tuli vain hopeaa. Logvinenko hävisi vain 0,7 pisteellä lajin hallitsevalle olympiavoittajalle Jasna Šekarićille, vaikka johti kilpailua peruskilpailun jälkeen kolmella pisteellä. Logvinenkon oli tyydyttävä kolmeen kultaan ja yhteen hopeaan.

Vuotta myöhemmin Stavangerissa Logvinenko kirkasti Moskovan 10 m ilmapistoolin hopean ja voitti näytöstyyliin kolmella pisteellä maailmanmestaruuden. Hän saalisti Stavangerista myös joukkue maailmanmestaruuden. Logvinenko palasi vielä MM-kilpailuihin Barcelonassa 1998, jossa hän saavutti henkilökohtaista pronssia 25 m urheilupistoolissa ja joukkuemaailmanmestaruuden 10 m ilmapistoolissa.

## Maailmanennätys

## Lähteet
*
*
*
*
Seitsemäs maailma

**Seitsemäs maailma** on samannimisen suomalaisen yhtyeen ainoaksi jäänyt albumi, joka julkaistiin vuonna 1983.

Vuoden 1982 Taksvärkki-kiertuetta varten kerättiin ryhmä, johon kuului Se-yhtyeen ”ydinryhmän” lisäksi muun muassa 1970-luvun vasemmistolaisessa laululiikkeessä mukana ollut Liisa Tavi ja punkyhtye Laman Charlie. Kappaleiden sanat perustuivat pääosin Leo Vossin runoihin. Ideana oli kehitysmaiden ahdingon ja vapaustaistelun kuvaaminen monin välinein: yhtyeen keikoilla kuultiin nauhalta myyttisiä tarinoita, ja taustakankaalla oli Timo ja Inna Aarnialan kuvia.

Vuonna 2023 Svart Records uudelleenjulkaisi levyn vinyylinä.

## Kappaleet
Sävellykset ja jousisovitukset Yari, sovitukset Seitsemäs Maailma ja sanoitukset Leo Vossi, paitsi missä toisin mainitaan.

**A-puoli**
# 
# 
# 
# 
# 

**B-puoli**
# 
# 
# 
# 

## Tekijät

### Kokoonpano levyllä
* Charlie: laulu, akustinen kitara, lyömäsoittimet
* Kari Hipponen: kitara
* Eeva Koivusalo: basso
* Liisa Tavi: laulu
* Pekka Ulmanen: kosketinsoittimet
* Sidi Vainio: rummut & lyömäsoittimet
* Yari: laulu, kitara, kosketinsoittimet

### Muut
* Tuottaja: Pekka Aarnio
* Kansi: Timo & Inna Aarniala

## Lähteet

## Aiheesta muualla

* Albumi Yarin sivuilla
Nilakantha Somayaji

**Nilakantha Somayaji** (, ; 1444–1544) oli intialainen matemaatikko ja tähtitieteilijä. Hän kirjoitti tähtitieteestä merkkiteoksen *Tantrasangraha* (1500). 

Somayaji edusti niin kutsuttua Keralan koulukuntaa.

## Lähteet
Padula

**Padula** on kunta Italiassa, Campanian alueella ja Salernon maakunnassa. Koko kunnan pinta-ala on 67 neliökilometriä ja siellä on runsaat 5&nbsp;500 asukasta. Padula on tunnettu Certosa di Padulan kartusiaaniluostarista.

Padula sijaitsee noin 100 kilometriä etelään maakunnan pääkaupungista Salernosta. Kunnan rajanaapurit ovat Buonabitacolo, Marsico Nuovo, Montesano sulla Marcellana, Paterno, Sala Consilina, Sassano ja Tramutola.

## Lähteet

## Aiheesta muualla
Kippari-Kalle (vuoden 1980 elokuva)

**Kippari-Kalle** on Robert Altmanin vuonna 1980 valmistunut, samannimiseen sarjakuvaan perustuva näytelmäelokuva. Elokuva on Robin Williamsin ensimmäinen pääosa. Elokuva sisältää paljon Harry Nilssonin säveltämiä lauluja, joita hahmot esittävät. Elokuva kuvattiin Maltalla, jonne rakennettu lavastekokonaisuus toimii yhä teemapuistona nimeltä Kippari-Kallen kylä.

## Näyttelijät

## Lähteet
Mohammad Baqir al-Sadr

Suurajatollah **Mohammad Baqir al-Sadr** (1. maaliskuuta 1935 Al-Kazimiyah, Irak – 9. huhtikuuta 1980), 
tavallisesti kutsuttu nimellä Al-sadr al-ayal, oli yksi tärkeimmistä 
muslimifilosofeista ja šiiojen Dawa-puolueen oppi-isä. Hänen merkittävin teoksensa on *Iqtisaduna*, joka luo perustan yhteiskunnan taloudesta islamilaisten periaatteiden mukaan. Toinen teos *Falsafatuna* on luonteeltaan *Iqtisadunaa* filosofisempi.

Muhammad Baqir al-Sadr varttui Najafin kaupungissa köyhässä perheessä isänsä kuoltua. Hän opiskeli uskonnollisissa seminaareissa ja alkoi opettaa 25-vuotiaana. Hän tuli pian tunnetuksi šiia-ajattelijaksi luentojensa ja kirjoitustensa takia. Ensimmäisissä kirjoituksissaan hän kritisoi marxilaisuutta ja luonnosteli uutta, vaihtoehtoista islamilaista hallintomallia. 

Vuonna 1977 Najifin mellakoiden aikana Muhammad Baqir al-Sadr tuomittiin elinkautiseen vankeuteen. Kaksi vuotta myöhemmin vankeustuomio muutettiin kotiarestiksi. Vuonna 1980 Muhammad Baqir al-Sadr puolusti kirjoituksessaan ajatollah Khomeinia ja islamilaista vallankumousta. Tämän seurauksena hänet vangittiin uudelleen, kidutettiin ja teloitettiin. Teloituksen sanottiin olleen Saddam Husseinin vastaus varapresidentin murhaa suunnitelleille šiia-aktisivteille.

## Lähteet
Onni von Sopanen

**Onni von Sopanen** on Johanna Vuoksenmaan ohjaama ja Johanna Hartikaisen käsikirjoittama suomalainen lastenelokuva, joka sai ensi-iltansa 11. elokuuta 2006. *Onni von Sopanen* oli alun perin kuusiosainen televisiosarja, josta leikattiin myös tämä puolitoistatuntinen elokuva.

Elokuva on saanut Anjalankosken elokuvapalkinnon ja se on esitetty useilla festivaaleilla eri puolilla maailmaa.

## Tarina
Onni Sopanen on 11-vuotias poika, joka elää yhdessä isänsä, äitinsä ja siskonsa Idan kanssa. Onnin elämä kulkee tavallisia raiteitaan, kunnes hän koulun biologian tunnilla perinnölisyystiedettä käsitellessä saa tietää, etteivät ruskeasilmäiset voi saada sinisilmäisiä lapsia. Onnilla on siniset silmät ja hänen molemmilla vanhemmillaan ruskeat – tämä saa Onnin epäilemään, onko hän laisinkaan tämän perheen jäsen. Luokalle tulee uusi ulkomaalainen oppilas Miro, jolla on ruskeat silmät. Onnin ja Miron välit eivät kuitenkaan ole hyvät.

## Arviot
Elokuva sai ensi-iltansa aikoihin runsaasti kiitosta: sitä pidettiin elämän kokoisena, sympaattisena, joskin televisionomaisuus on paikoin pistänyt silmään. Kulttuuriteoksi sitä luonnehtii Soila Ojanen Satakunnan Kansaan kirjoittamassaan arviossa.

Myöhemmin arviossa todetaan, että ohjaaja Vuoksenmaan peruskosketus on ”empaattinen ja ilkikurinen. Siis viisas.”

## Näyttelijät

## Lähteet

## Aiheesta muualla
*Film-o-holic- sivusto
*
Söderstadion

**Söderstadion** on entinen urheiluareena, joka sijaitsi Johanneshovin kaupunginosassa Tukholmassa. Stadion avattiin vuonna 1966, ja sillä pelattiin pääosin jalkapalloa, mutta myös jääpalloa vuoteen 1989 asti. Stadionille mahtui vuodesta 2004 lähtien 16&nbsp;185 katsojaa, ja kentän koko on 105&nbsp;× 65 metriä. Hammarby IF:n edustusjoukkue pelasi kotiottelunsa Söderstadionilla kesäkuuhun 2013 saakka, jonka jälkeen joukkue siirtyi käyttämään juuri valmistunutta Stockholmsarenaa. 

Söderstadionin tontin myynti rakennusmaaksi on osa Stockholmsarenan rahoitusta, joten lähitulevaisuudessa Söderstadion puretaan ja sen paikalle nousee liikekiinteistöjä.

## Lähteet
Lucania

**Lucania** () oli historiallinen maakunta Etelä-Italiassa.

Lucania sijaitsi suurelta osin nykyisen Basilicatan alueella ylettyen luoteessa myös nykyisen Campania alueelle Salernon ja Cosenzan maakuntaan. Sitä rajoittivat aikanaan idästä Tarantonlahti ja Apulia, pohjoisesta Samnium ja Campania, lännestä Tyrrhenanmeri sekä etelästä Bruttium.

Lucaniaa asuttivat ennen Rooman valtakunnan valloittamista italialaiset heimot ja kreikkalaiset siirtolaiset Magna Graecian eli Suur-Kreikan alueella. Heidän tärkeimmät kaupunkinsa olivat Herakleia (lat. Heraclea) ja Metapontion (Metapontum) Tarantonlahden rannalla sekä Poseidonia (Paestum) ja Pyksus (Buxentum) Tyrrhenanmeren rannalla. Roomalaisella kaudella Lucania kuului yhdessä Bruttiumin kanssa Regio III Lucania et Bruttiin alueeseen ja myöhemmin Lucania et Bruttiin provinssiin.

## Lähteet
Mattisenlahti

**Mattisenlahti** on Liperin kylä Pyhäselän läntisellä rannalla. Kirkonkylään on matkaa 10–15 kilometriä, Joensuuhun 15 km. Ylämyllyn taajaman palvelut ovat vain muutaman kilometrin päässä. Toinen naapurikylä on Puromäki. Kylillä on yhteinen Mattisenlahti-Puromäki -kylätoimikunta.

Mattisenlahden koulu on kolmiopettajainen alakoulu, joka on perustettu 1898. Koulussa on noin 50 oppilasta. Alue on vanhaa maatalousseutua; alavat Pyhäselän järvenpohjapellot ovat tarjonneet hedelmälliset kasvumaat. Perunanviljely on tärkeä elinkeino. Kylässä on villisikatarha. Pyhäselän rannoilla on paljon kesäasutusta.

Mattisenlahden asukasmäärä on hieman yli 240, Puromäen yli 200.

## Lähteet

## Aiheesta muualla
* Mattisenlahti-Puromäki kyläyhdistys
Rakkauden kieli

**Rakkauden kieli** on suomalaisen Yari & Onnensoturit -yhtyeen albumi vuodelta 1989.

Se-yhtyeen viimeiseksi jääneeltä albumilta *[[Lasi kirkasta vettä]]* alkanut Yarin yhteistyö Jimi Suménin kanssa johti XXX-nimisen bändin perustamiseen. Myöhemmin nimi muuttui Onnensotureiksi ja yhtye kävi studiossa levyttämässä useita kappaleita. Ensimmäinen Onnensoturit hajosi ja toinen perustettiin. Tässä välissä (1985-1989) se julkaisi useita singlejä. Vuonna 1989 ne julkaistiin levyllä *Rakkauden kieli*, useat hieman muuteltuina versioina. Levyllä oli kaksi kappaletta, joita ei ollut julkaistu aikaisemmin.

## Kappaleet

Sävellykset ja sanoitukset Yari, sovitukset Yari ja Jimi Sumén, paitsi missä toisin mainitaan.

**A-puoli**
# "Taskut täynnä ihmeitä" - 3'17
# "Kristiina" - 3'50
# "Polttava rakkaus" (- Burnin' Love -) (Säv. Dennis Linde, suom. san. Jarkko Laine, sov. Onnensoturit) - 3'40
# "Hunajainen suu" - 3'05
# "Oon ollu niin kauan ilman sua" - 5'39
**B-puoli**
# "Tytöt hymyilee" - 3'40
# "Jos sulla on sisko niin ota se mukaan" - 3'35
# "Ei mikään, ei mikään" (- English Rose -) (Säv. Paul Weller, sov. Yari) - 2'32
# "Tää huone näyttää pienemmältä kuin kymmenen vuotta sitten" - 3'57
# "Tähän aikaan illasta" - 4'10

## Tekijät

### Muusikot
* Yari: kitara, kosketinsoittimet, lyömäsoittimet, laulu
* Jimi Sumén: kitara, kosketinsoittimet, lyömäsoittimet
* J.P. Väisänen: basso
* Zoe Burtsow: taustalaulu
* Riikka Haapasalo: taustalaulu
**lisäksi:**
* Eeva Koivusalo: basso (A1, 3; B3)
* Miri Miettinen: rummut ja lyömäsoittimet (A1, 3)
* Mari Rantasila: taustalaulu (A1)
* Börje Brandt: kitarat (A2, 5; B1, 4, 5)
* Ismo Välikangas: rummut (A2, 4, 5; B4, 5)
* Jukka Tuovinen: saksofoni (A3)
* Santtu Sääkslahti: rummut (B1, 2)
* Pentti Degerström: rummut (B3)

### Muut
* Tuottajat: Jimi Sumén, Yari
* Kansi: Sari Rinne

## Aiheesta muualla

* Albumi Yarin sivuilla
Oona Parviainen

**Oona Parviainen** (s. 5. syyskuuta 1977 Kuopio) on suomalainen jääkiekkoilija. Hän on edustanut naisten SM-sarjassa Kalevan Palloa, Espoo Bluesia ja pitkän pääsarjatauon jälkeen kaudella 2020–2021 Rovaniemen Kiekkoa. Pelipaikaltaan hän on keskushyökkääjä.

Parviainen on edustanut Suomen naisten jääkiekkomaajoukkuetta Salt Lake Cityn 2002 ja Torinon 2006 talviolympialaisissa. Lisäksi hän on pelannut MM-kilpailuissa 2005. Arvokisamitaleja hänellä ei ole. Hän on pelannut 64 maaottelua.

Espoo Bluesin riveissä Parviainen on voittanut yhdeksän Suomen mestaruutta vuosina 2000–2005 ja 2007–2009. Lopetettuaan Bluesissa kauden 2009–2010 päätteeksi hän on toiminut Rovaniemen Kiekon pelaajavalmentajana ja oli nostamassa joukkueen liigaan kaudeksi 2020–2021.

Parviainen toimii kiinteistönvälittäjänä ja yrittäjänä Rovaniemellä Lapin Asuntopalvelut LKV OY:ssä. 

## Lähteet

* 
* 
* 
* 
* *Jääkiekkokirja 2020–2021*, s. 233, 242, 309, 517.

### Viitteet
Satu Tuominen

**Satu Tuominen** (s. 19. marraskuuta 1985 Vantaa) on suomalainen jääkiekkoilija, pelipaikaltaan hyökkääjä. Hän edustaa Team Oriflame Kuortanetta.

Tuominen on edustanut Suomen naisten jääkiekkomaajoukkuetta Torinon 2006 talviolympialaisissa sekä kolmissa MM-kilpailuissa. Vuosina 2004 ja 2009 hän saavutti MM-pronssia. Espoo Bluesin riveissä hän on voittanut seitsemän Suomen mestaruutta vuosina 2002–2005 ja 2007–2009.

## Lähteet

* 
*  
*  
*
Luettelo televisiosarjan Xena jaksoista

Tämä on **luettelo [[Xena]]-televisiosarjan jaksoista**. Ohjelma alkoi Yhdysvalloissa 4. syyskuuta 1995 ja päättyi 18. kesäkuuta 2001.

## 1. tuotantokausi

## 2. tuotantokausi

*) Jaksoa 20. The Price ei ole todellisuudessa koskaan esitetty Suomen televisiossa. MTV3/Sub luokittelivat Xena-sarjan lasten ja nuorten ohjelmaksi, ja näin ollen pitivät tätä kyseistä jaksoa liian väkivaltaisena esitettäväksi televisiossa.

## 3. tuotantokausi

## 4. tuotantokausi

## 5. tuotantokausi

## 6. tuotantokausi
Romandie

**Romandie** (ransk. *Suisse romande*, saks. *Romandie* tai *Welschland*, ital. *Svizzera romanda* tai *Svizzera francese*) on Sveitsin ranskankielisestä alueesta ja kulttuurista käytetty nimi. 

Maantieteellisesti se käsittää Geneven, Juran, Vaud’n ja Neuchâtelin kantonit sekä ranskankieliset osat Bernin, Valais’n ja Fribourgin kantoneista. Romandien alueella asuu noin neljännes (runsaat kaksi miljoonaa) Sveitsin asukkaista.

Kulttuurisesti ja suppeasti käsitettynä termillä korostettiin 1900-luvulla ranskankielisen vähemmistön kulttuurista riippumattomuutta toisaalta Ranskasta, toisaalta saksankielisistä Sveitsin osista. Laajemmin käsitettynä Romandie-termin käyttö on ollut osa Sveitsin kehittymistä monikieliseksi ja -kulttuuriseksi liittovaltioksi. 

Nimeä käytti muun muassa ranskankielinen tv-kanava Télévision Suisse Romande vuosina 1953–2012 ja käyttää edelleen UCI World Tour -sarjaan kuuluva pyöräilykilpailu Tour de Romandie.  

## Lähteet

## Katso myös
*Frankofonia
Saara Kivenmäki

**Saara Kivenmäki** (o.s. **Tuominen**, ent. **Niemi** s. 1. tammikuuta 1986 Ylöjärvi) on suomalainen jääkiekkoilija, pelipaikaltaan hyökkääjä. Opiskeluaikanaan hän edusti yhdysvaltalaista University of Minnesota-Duluthin Bulldogs -joukkuetta ja valmistui samasta opinahjosta vuonna 2010.

Kivenmäki on pelannut Torinon 2006 ja Vancouverin 2010 talviolympialaisissa sekä viisissä MM-kilpailuissa. Vancouverin olympialaisissa hän voitti pronssia, ja MM-pronssia hän on saavuttanut vuosina 2004, 2008 ja 2009.

Hän pelasi Yhdysvalloissa University of Minnesota-Duluthin Bulldogs -joukkueessa, ja toimi myös joukkueen kapteenina. Hän on voittanut yliopistomestaruuden 2008 ja 2010.

Kotimaassaan Kivenmäki edusti Tampereen Ilvestä, jonka riveissä hän voitti Suomen mestaruuden vuonna 2006 ja hopeaa 2011 sekä Euroopan mestaruuden 2011. 

Kivenmäki toimii Suomen Jääkiekkoliiton eteläisen alueen tyttökiekon koulutus- ja kartoitusvastaavana. Kaudella 2012–2013 hän toimi tyttökiekon Tutor-valmentajana keskimaan alueella. Huhtikuussa 2015 helsinkiläinen Red Wings Hockey tiedotti palkanneensa Niemen tyttöjen valmennustiimiinsä. Marraskuussa 2015 Niemi teki väliaikaisen paluun kaukaloihin kun hän edusti helsinkiläistä Red Wings Hockeytä kuuden ottelun verran naisten Suomi-Sarjassa. Niemi teki tehot  9+12 ja istui kaksi 2 minuutin rangaistusta.

Seuraavalla kaudella Kivenmäki jatkoi Red Wingsin riveissä ensin naisten Mestiksen karsinniossa viiden ottelun verran ja itse Mestiksessä 10 ottelun verran. Kymmenessä ottelussa hän sai kasaan tehot 16+10 ja istui kuusi jäähyminuuttia.

Syksyllä 2017 Kivenmäki ilmoitti lähtevänsä apuvalmentajaksi kiinalaisseura Kunlun Red Starsin naisjoukkueeseen. Keväällä 2018 uutisoitiin Saara Kivenmäen siirtyvän HIFK:n naisjaostoon kuuluvan Naisten Mestis-joukkueen päävalmentajaksi.

Kivenmäki on valmentanut *HIFK Naiset* -joukkueen Naisten Liigaan nousemisen jälkeen kolmesti mitalille: pronssia kaudella 2020–2021, hopeaa kaudella 2021–2022 ja kultaa kaudella 2022–2023.

Hän meni kesällä 2025 naimisiin entisen liigakiekkoilija Marko Kivenmäen kanssa.
## Lähteet

* 
* 
* 
* 

### Viitteet
Nora Liikanen

**Nora Liikanen** (o.s. **Tallus**, s. 9. helmikuuta 1981 Kerava) on suomalainen jääkiekkoilija, pelipaikaltaan hyökkääjä. Hän pelasi kauden 2007–2008 Venäjällä Nižni Novgorodin SKIF-joukkueessa.

Tallus on pelannut Torinon 2006 talviolympialaisissa sekä neljissä MM-kilpailuissa. MM-pronssia hän on saavuttanut vuosina 2004 ja 2008.

Kotimaassaan Tallus edusti Itä-Helsingin Kiekkoa. Hän on pelannut myös Yhdysvalloissa University of Minnesota-Duluthin joukkueessa. Syksyllä 2007 hän siirtyi kolmen muun suomalaispelaajan kanssa Venäjälle Nižni Novgorodin SKIF:iin.

## Lähteet
* 
* 

### Viitteet
IHK

**IHK** voi tarkoittaa seuraavia:
* Itä-Helsingin Kiekko, jääkiekkojoukkue
* Lillehammer IHK, jääkiekkojoukkue
* Rosenborg IHK, jääkiekkojoukkue
* Itä-Hakkilan Kilpa, urheiluseura
Zsófia Polgár

**Zsófia Polgár** (s. 2. marraskuuta 1974) on unkarilainen shakinpelaaja. Hänellä on FIDE:n kansainvälisen mestarin ja naissuurmestarin (WGM) arvot. 

Budapestissa syntynyt juutalainen Polgár kuuluu tunnettuun shakkisukuun. Hän on László Polgárin tytär sekä Susan ja Judit Polgárin sisko. 

Polgár meni vuonna 1999 naimisiin shakinpelaaja Yona Kosashvilin kanssa. 

## Lähteet

## Aiheesta muualla
* Viralliset kotisivut
* 
*
Eveliina Similä

**Eveliina Similä** (s. 10. huhtikuuta 1978 Toijala) on suomalainen jääkiekkoilija. Hän oli pelipaikaltaan hyökkääjä.

Similä pelasi Torinon 2006 talviolympialaisissa sekä kaksissa MM-kilpailuissa. MM-pronssia hän saavutti vuonna 2004. Hän pelasi Suomen naisten jääkiekkomaajoukkueessa 73 maaottelua.

Kotimaassaan Similä edusti Tampereen Ilvestä, jossa hän voitti Suomen mestaruuden vuonna 2006. Kaudelle 2008-2009 Similä siirtyi HPK:hon. Koulutukseltaan hän on fysioterapeutti.

## Lähteet

* 
* 

### Viitteet
Mari Saarinen

**Mari Susanna Saarinen** (s. 30. heinäkuuta 1981 Kangasala) on suomalainen jääkiekkoilija ja jääkiekkovalmentaja. 

Hyökkääjänä pelannut Saarinen edusti koko uransa ajan Tampereen Ilvestä. Hän lopetti uransa vuonna 2012, mutta pelasi Ilveksessä vielä loppukaudesta 2014–2015 toimiessaan joukkueen apuvalmentajana. Hän voitti Suomen mestaruuden vuosina 2006 ja 2010. Lisäksi hän saavutti kuusi SM-hopeaa ja viisi pronssia. SM-sarjan runkosarjassa hän pelasi 315 ottelua tehopistein 158+180=338 ja pudotuspeleissä 100 ottelua tehopistein 29+28=57.

Saarinen pelasi Torinon 2006 ja Vancouverin 2010 talviolympialaisissa sekä kuusissa MM-kilpailuissa. MM-pronssia hän on saavuttanut vuosina 2004, 2008 ja 2009. Vancouverissa 2010 hän saavutti olympiapronssia. Hän on pelannut Suomen naisten jääkiekkomaajoukkueessa yli sata maaottelua.

Kaudella 2016–2017 Saarinen toimii Ilveksen päävalmentajana naisten SM-sarjassa.

## Lähteet

* 
* 

### Viitteet
Maija Hassinen-Sullanmaa

**Maija Hassinen-Sullanmaa** (o.s. **Hassinen**, s. 2. tammikuuta 1984 Hämeenlinna) on suomalainen jääkiekkomaalivahti. Hän edusti SM-sarjassa Tampereen Ilvestä kausilla 2003–2008 sekä Hämeenlinnan Pallokerhoa 2008–2016 ja kaudella 2017–2018. Hän on kolminkertainen MM-pronssimitalisti.
 
Hassinen-Sullanmaa voitti Suomen mestaruuden Tampereen Ilveksen riveissä vuonna 2006 ja HPK:ssa 2011. Hänet valittiin SM-sarjan parhaaksi maalivahdiksi 2006, 2008, 2009 ja 2011 sekä All Stars -joukkueeseen 2008, 2010 ja 2011. Hän pelasi naisten pääsarjassa kaikkiaan 179 runkosarjaottelua torjuntaprosentilla 0,928 ja 66 pudotuspeliottelua, joissa torjuntaprosentti oli 0,926.

Hassinen-Sullanmaa pelasi Torinon 2006 talviolympialaisissa neljä ottelua neljänneksi sijoittuneessa Suomen joukkueessa. Hän pelasi kolmissa MM-kilpailuissa, joissa Suomi saavutti kaikissa pronssia: vuosina 2008, 2009 ja 2011. Hän kuului joukkueeseen myös MM-kilpailuissa 2007. Kaikkiaan hän pelasi 64 A-maaottelua.

Hänen isänsä Jorma Hassinen on Hämeenlinnan Liikuntahallit Oy:n entinen toimitusjohtaja.

## Lähteet

* 
* 

### Viitteet
The Opposition

**The Opposition** on John Deaconin 1965 perustama koululaisyhtye. Yhtye käytti uransa aikana myös nimiä The New Opposition ja Art. Yhtye tunnetaan suurimmaksi osaksi vain John Deaconin yhtyeenä ennen hänen liittymistään Queeniin, koska yhtyeen saavuttama menestys jäi vähäiseksi.

## Yhtyeen vaiheet
Yhtye perustettiin vuoden 1965 kesällä. Silloiset jäsenet olivat Nigel Bullen (rummut), Richard Young (laulu ja kitara), Clive Castledene (bassokitara) ja John Deacon (komppikitara).

Huhtikuussa 1966 basisti Clive Castledene jätti yhtyeen ja Deacon ryhtyi yhtyeen basistiksi. Samoihin aikoihin yhtye vaihtoi nimensä *The New opposition*iin, kuvatakseen valitsemaansa uutta linjaa. Kesällä 1966 yhtyeeseen liittyi kitaristi David Williams ja Richard Young vaihtoi soittimensa kitarasta kosketinsoittimiin. Syksyllä 1966 kokoonpanossa tapahtui jälleen muutoksia Ron Chesterin liittyessä yhtyeeseen uudeksi soolokitaristiksi. Entinen soolokitaristi David Williams jatkoi yhtyeessä komppikitaristina ja laulajana.

Tammikuussa 1967 yhtye vaihtoi nimensä vanhaan The Oppositioniin. Saman vuoden huhtikuussa Peter ”Pedro” Bartholomew liittyi yhtyeeseen laulajaksi. Vuonna 1968 yhtye vaihtoi jälleen nimensä ja siitä tuli Art. Vuonna 1969 John Deacon jätti
yhtyeen lähtiessään opiskelemaan.

## Kokoonpanot
### 1965
*Nigel Bullen - Rummut
*Richard Young - Laulu ja kitara
*Clive Castledene - Bassokitara
*John Deacon - Komppikitara

### 1967
*John Deacon - Bassokitara
*David Williams - Kitara ja laulu
*Richard Young - Kosketinsoittimet
*Ron Chester - Soolokitara
*Peter "Pedro" Bartholomew - Laulu
*Nigel Bullen - Rummut

## Lähteet
* Queenin jäsenten bänditaustat
* Queen before queen- sivusto